มันนี่ทูเดย์
เมื่อวันที่ 8 ก.ค. ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 30 มิ.ย. 2559
9 ก.ค. 2559

ทุนสำรองประเทศลด 100 ล้านเหรียญสหรัฐ 
เมื่อวันที่ 8 ก.ค. ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 30 มิ.ย. 2559 อยู่ที่ 1.787 แสนล้านเหรียญสหรัฐ หรือประมาณ 6.288 ล้านล้านบาท ลดลงเล็กน้อย 100 ล้านเหรียญสหรัฐ หรือ 3,522 ล้านบาท หากคิดค่าเงินบาทที่อัตราเปิดตลาดช่วงเช้าที่ระดับ 35.22 บาท/เหรียญสหรัฐ จากสัปดาห์ก่อนหน้าที่ทุนสำรองอยู่ที่ 1.788 แสนล้านเหรียญสหรัฐ หรือประมาณ 6.331 ล้านล้านบาท ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ 1.57 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ จากสัปดาห์ก่อนหน้าที่ 1.54 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ 1.944 แสนล้านเหรียญสหรัฐ 
นักค้าเงินธนาคารพาณิชย์ กล่าวว่า ทุนสำรองที่ลดลงเล็กน้อยน่าจะเป็นผลจากการตีมูลค่าสินทรัพย์ในทุนสำรองจากเงินบาทเป็นเงินเหรียญสหรัฐ จากค่าเงินบาทที่ปรับอ่อนค่าลงเล็กน้อย เนื่องจากอังกฤษลงประชามติออกจากสภาพยุโรป (เบร็กซิต) เพราะเงินทุนต่างชาติที่กังวลไหลออกบ้าง แต่หลังเบร็กซิตผ่านไปก็ไหลกลับ และเงินบาทก็ปรับมาอยู่ในทิศทางแข็งค่าขึ้นบ้าง ล่าสุด วันนี้เงินบาทยังนิ่ง เคลื่อนไหวกรอบแคบๆ ที่ระดับ 35.22 บาท/เหรียญสหรัฐ ใกล้เคียงกับช่วงเปิดตลาด
ทีเอ็มบีชี้ส่งออกไปสหรัฐ-อียูไม่ดีขึ้น
ศูนย์วิเคราะห์เศรษฐกิจ ทีเอ็มบี ระบุว่า หลังจากสหรัฐปรับอันดับไทยขึ้นเป็นประเทศกลุ่มที่ 2 (เฝ้าระวัง) จากรายงานสถานการณ์การค้ามนุษย์ คาดว่าสหภาพยุโรป (อียู) จะยังคงสถานะใบเหลืองให้แก่ไทยในช่วงปลายปีนี้ โดยไม่ลดอันดับเป็นใบแดง ที่จะนำไปสู่การระงับการนำเข้าสินค้าประมงจากไทย อย่างไรก็ตาม การคงอันดับของอียูและการปรับอันดับของสหรัฐ ไม่ได้กระตุ้นให้มูลค่าส่งออกอาหารทะเลของไทยไปสหรัฐและอียูในปีนี้ขยายตัว เพราะมีปัจจัยที่ส่งผลกระทบเชิงลบอยู่ โดยคาดว่าการส่งออกอาหารทะเลไปสหรัฐ จะมีมูลค่า 1,215 ล้านเหรียญสหรัฐ ลดลง 5% จากปี 2558 เนื่องจากผู้นำเข้าในสหรัฐ นำเข้าอาหารทะเลจากประเทศอื่นในทวีปอเมริกาเพิ่มขึ้น ขณะที่ไทยมีปริมาณการผลิตกุ้งไม่เพียงพอต่อการส่งออกจากปัญหาโรคตายด่วน (อีเอ็มเอส) ส่วนการส่งออกอาหารทะเลไปอียู มีมูลค่า 365 ล้านเหรียญสหรัฐ ลดลง 24% เนื่องจากเศรษฐกิจอียูชะลอตัว รวมทั้งปัญหาปริมาณผลผลิตกุ้งของไทยจากโรคอีเอ็มเอส